google/wiki40b huggingface dataset:
ראש הגשר הרומני

ראש הגשר הרומני (בפולנית: Przedmoście rumuńskie) הוא ראש גשר פולני (היום האזור נמצא באוקראינה) על גבול רומניה, שם רוכז הצבא הפולני הנסוג מפני המתקפה של צבא גרמניה הנאצית.
בשעה שגרמניה הנאצית תקפה את פולין (המתקפה החלה ב-1 בספטמבר 1939), הייתה האחרונה בברית הגנה הדדית עם רומניה, אולם פולין העדיפה לא לבקש מרומניה את עזרתה הצבאית, אלא להשתמש בשטח רומניה כעורף אסטרטגי, דרכו תוזרם אספקה לצבא הפולני. את האספקה היו אמורות להביא לנמלי הים השחור של רומניה ספינות ציי אנגליה וצרפת, אך הם התמהמהו.
ב-14 בספטמבר הורה המפקד הפולני העליון, מרשל אדוארד רידז שמיגלי, לכוחות הפולניים שממזרח ל-ויסלה, להתרכז באזור הגבול עם רומניה, אזור שכונה "ראש הגשר הרומני". ההוראה ניתנה לכ-20 דיוויזיות. מטרת הפיקוד העליון הפולני הייתה לרכז את הצבא באזור הסמוך לגבול הרומני, אזור משופע במכשולים טבעיים (ביצות ונהרות), לשמר בו את הכוח הצבאי הפולני ולארגן את המגננה נגד הגרמנים עד שבני הברית המערביים יפתחו בחורף במתקפה המובטחת במערב גרמניה. הפולנים סמכו על כך שדרך הגבול הרומני יקבלו הספקה שוטפת ויחס ידידותי. התוכנית הפולנית הוכנה מראש למקרה בו הצבא הפולני לא יצליח להתמודד עם הצבא הגרמני הפולש. כניסת הצבא האדום לפולין, ב-17 בספטמבר, חיסלה למעשה את התוכנית הפולנית, אך בראש הגשר הרומני כבר התרכז כוח צבאי גדול.
במהלך נפילת פולין וגם זמן מה לאחריה, חיילים פולנים רבים עברו את הגבולות עם רומניה ועם הונגריה בניסיון לעבור דרכן אל אזורים שנשלטו על ידי כוחות בני בריתם. החיילים שהגיעו לרומניה נכלאו, אך בני הברית לשעבר, הרומנים, עצמו עין מבריחות המוניות ואיפשרו למעשה לפולנים להמשיך במסעם. כ-120,000 אנשי צבא פולנים עשו את הדרך הזאת ולצידם גם פליטים אזרחים רבים. גם רכוש הבנק הממלכתי הפולני הוברח בדרך הזאת.
מרבית אנשי הצבא הפולנים הגיעו לצרפת (חלקם לסוריה שהייתה בשלטון צרפתי) ומשם המשיכו את מלחמתם בגרמנים. עם נפילת צרפת, כוחות פולניים רבים עברו לשטחים בריטיים וגם משם המשיכו להילחם. הפולנים, שישבו בסוריה, עברו לארץ ישראל, בתיאום עם השלטון הבריטי, וכאן התארגנו מחדש עד למעבר למצרים יחד עם צבא אנדרס.
Rock Bottom

רקע

בשנת 1973, כאשר להקתו מאצ'ינג מול עבדה על אלבומה השלישי, נפל וייאט כשהיה שיכור מחלון הקומה הרביעית, נותר משותק בפלג גופו התחתון, רותק לכסא גלגלים ונאלץ לנטוש את התיפוף ואת מאצ'ינג מול. בזמן שהיה בבית החולים, בשיקום מפציעתו כתב וליטש את החומרים אשר הפכו שישה חודשים מאוחר יותר לשירים המרכיבים את Rock Bottom.
מפרץ הכרישים

גאוגרפיה

אוכלוסיית המקום עומדת על כפחות מ-1000 תושבים על קו חוף באורך של 1,500 קילומטרים. חצי תריסר קהילות מרכיבות אוכלוסייה זו על פני פחות מאחוז בודד של השטח.
שטחו של המפרץ הוא 10,000 קמ"ר, ועומקם הממוצע של המים הוא עשרה מטר. האתר מחולק לגדות רדודות, חצאי איים ואיים. אורכו של קו החוף יותר מ-1,500 קילומטרים. מבחינה אקלימית הוא שוכן באזור נפגש של שלושה אזורים שונים.
האי דירק הארטוג בעל חשיבות היסטורית בשל הגעתם של החוקרים הראשונים. האי ברנייר והאי דור ממוקמים בפינה הצפון מערבית של אזור האתר. באיים שוכנים זנים של יונקים אוסטרליים בסכנת הכחדה.
מפרץ הכרישים הוא אזור זואולוגי בעל חשיבות עיקרית. הוא מהווה בית לכ-10,000 תחשים ("פרות ים") ודולפינים רבים, במיוחד במונקי מיה. האזור תומך ב-26 זני יונקים נכחדים, מעל ל-230 מיני עופות, ו-150 זני זוחלים. זהו אתר רבייה וגידול עבור דגים, סרטנים וצורבים. ישנם כ-323 זני דגים, עם כרישים רבים ובטאים.
דולפיננים רבים במפרץ הכרישים מהווים זן יחיד ידוע אשר מגן על חרטומו באמצעות כלי. הכלי הוא ספוג ימי, והשימוש בו נעשה בעת חיפוש אחר מזון בתחתית ים חולי. הטכניקה מועברת ככל הנראה מדור לדור.
כר מרעה נרחב של עשב ים מכסה שטח של 4,000 קמ"ר בצפונו של המפרץ, ועל אלה נמנים 12 זנים, יותר מבכל מקום אחר בעולם. 
השטח המוכרז כאתר מורשת עולמית מאז שנת 1991 מכסה 2,3000 קמ"ר של שמורות, פארקים ואיים מוגנים.
מפרץ הכרישים היה האתר האוסטרלי הראשון שהתווסף לרשימת אתרי המורשת העולמית.
שמחה ארליך

ביוגרפיה

ארליך נולד בח' בטבת תרע"ו ליצחק ולבת-שבע לבית שורצמן למשפחה מסורתית בת ארבעה ילדים בעיירה ביחאווה הסמוכה ללובלין שבפולין. למד בגימנסיה העברית בלובלין והיה פעיל בתנועת הנוער הציוני. באפריל 1939 עלה ארצה באופן בלתי-לגאלי בספינת המעפילים "אסימי", שם הכיר את רעייתו לעתיד, צילה לבית גולדגרם.
בתחילה עבד בפרדס בבית עובד ומאוחר יותר עבר לתל אביב והקים מפעל למוצרי אופטיקה.
נכנס לפעילות פוליטית במסגרת מפלגת "הציונים הכלליים" ומטעמה נבחר למועצת עיריית תל אביב בה כיהן בשנים 1955–1969. בשנים 1962–1965 אף כיהן כסגן ראש העירייה.
הוא נבחר לראשונה לכנסת ה-7. במקביל, הוא נבחר לראשות המפלגה הליברלית שהיוותה אז חלק מגוש חרות ליברלים. המפלגה נוצרה מתוך "הציונים הכלליים", לאחר שהתאחדה עם המפלגה הפרוגרסיבית.
עם הקמת ממשלת בגין הראשונה אחרי "המהפך" של שנת 1977, נתמנה לשר האוצר וסגן ראש הממשלה. בתפקידו זה החל "המהפך הכלכלי" עם שורת רפורמות שוק חופשי, שכללו את ביטול הפיקוח על מטבע חוץ, ביטול והפחתת מיסים (למשל מס נסיעות שהיה שנוא במיוחד על ציבור הנוסעים לחו"ל) וצעדים נוספים. עם זאת, לצד רפורמות המיסוי לא היה קיצוץ בהוצאות הממשלה, מה שהוביל לאינפלציה דוהרת. ב-1979 נאלץ להתפטר מתפקידו בעקבות האינפלציה הגואה ובמקומו מונה יגאל הורביץ. למרות זאת בגין, שראה בו שותף פוליטי ותיק, השאיר אותו בממשלה כסגנו. עם הקמת ממשלתו השנייה ב-1981 הוא מונה לסגן ראש הממשלה ושר החקלאות.
את הישרדותו הפוליטית לאחר אי-הצלחתו כשר אוצר הוא חב למנחם בגין, שבו ראה את שותפו הפוליטי ואשר קרבו יותר מפוליטיקאים אחרים במפלגתו, ביניהם לא חש עצמו כל כך חופשי.
היה נשוי לצילה ולשניים נולדו 2 ילדים: אברהם ובת שבע.
שמחה ארליך נפטר לאחר ניתוח מעקפים בלבו בט' בתמוז תשמ"ג (1983) ונטמן בבית העלמין נחלת יצחק.
בערים רבות בארץ נקראו רחובות על שמו.
יחיאל סגל

יחיאל סגל (1886 - 1962) היה מראשוני אדריכלי הנוף בישראל.

ביוגרפיה

יחיאל סגל נולד בעיירה פלונגיאן שבליטא למשפחה יהודית אורתודוקסית. בשנת 1901 נשלח ללמוד גננות בבית הספר היהודי לגננות באהלם (Ahlem כיום רובע בעיר הנובר) שבגרמניה. לאחר סיום הלימודים, בשנת 1904, עבד כגנן וכמתכנן גנים בגרמניה, בפרנקפורט. במלחמת העולם הראשונה גויס לצבא הגרמני ועסק בגידול ירקות. לאחר המלחמה עבר לצרפת ומשם הגיע לארץ ישראל בשנת 1919–1920 בהזמנתו של ארתור רופין וחברת הכשרת הישוב. בשנים 1919–1920 הוא לקח חלק בתכנון המוקדם של קמפוס האוניברסיטה העברית בירושלים. בשנת 1920 הוא התיישב בתל אביב והחל לעבוד כגנן הראשי של עיריית תל אביב. משנת 1924 החל לעבוד כאדריכל עצמאי.
יחיאל סגל תכנן בשנים הראשונות גנים עירוניים ובתים פרטיים. בשנת 1929 תכנן את הגן הבוטני בבית הספר החקלאי במקוה ישראל ובהמשך תכנן גם את בית הספר החקלאי במגדיאל. בשנות ה-30 וה 40 תכנן גם בתים פרטיים ובתי הבראה של קופת חולים. בשנות ה-40 החל לתכנן גנים בקיבוצים.
לאחר קום המדינה השתתף בצוות שתכנן את האוניברסיטה העברית בגבעת-רם. כולל תכנון של נטיעות היסוד ותוכניות הפיתוח של הפקולטות הראשונות.
בנו, יוסף סגל, למד גם הוא אדריכלות נוף, בצרפת, בורסאי ולאחר סיום לימודיו, בשנת 1952, הצטרף לאביו ועבד איתו עד לפטירתו של יחיאל סגל בשנת 1962.

פרס סגל לאדריכלות נוף

עם פתיחת המסלול לאדריכלות נוף בטכניון הוחלט על ידי אגודת אדריכלי הנוף והמשפחה לתת מלגה לפרס לפרויקט השנתי המצטיין. הפרס ניתן כל שנתיים לפרויקט הגמר המצטיין. לאחר מותו של בנו, אדריכל הנוף יוסף סגל, שונה הפרס לפרס על שם יחיאל ויוסף סגל.
רבייה ביולוגית - מונחים

מונחים נוספים

פסיכולוגיה התפתחותית - מונחים
קירן דסאי

ביוגרפיה

דסאי היא בתה של אניטה דסאי, סופרת שהייתה מועמדת לפרס בוקר שלוש פעמים. דסאי נולדה בצ'נדיגאר, וגדלה בפונה ובמומבאי. בגיל 14 עקרה עם משפחתה לאנגליה, ומקץ שנה לארצות הברית, שם למדה כתיבה יוצרת בבנינגטון קולג', באוניברסיטת הולינס, ובאוניברסיטת קולומביה.

יצירתה

הרומן הראשון שלה, מהומה במטע הגויאבות (יצא באנגלית בשנת 1998, בשם Hullabaloo in the Guava Orchard) זכה לשבחים מאת סלמן רושדי. הוא זכה בפרס בטי טראסק, אשר מחלקת אגודת הסופרים האמריקאית לרומנים חדשים מאת אזרחי חבר הלאומים הבריטי מתחת לגיל 35. הרומן השני שלה, ירושה של אובדן (2006, יצא בעברית בהוצאת עם עובד בשנת 2008) זכה לביקורות חיוביות בכל העולם, ובפרס מאן בוקר לשנת 2006.
בשנת 2013, זכתה בפרס ברלין מטעם האקדמיה האמריקאית בברלין.
נייטרון מהיר

נֵיטְרוֹן מָהִיר או נייטרון חם הוא נייטרון חופשי שיצא מגרעין האטום. קרינת נייטרונים היא קרינה בעלת יכולת חדירה גבוהה, הרבה יותר מסוגי קרינה אחרים. לכן, היא יכולה לחדור בקלות שריון עבה, כמו זה של טנק לדוגמה, ולהשמיד את כל יושביו. הסיבה לכך היא שהנייטרון יכול לעבור בקלות את המרחק העצום (יחסית אל החלקיק עצמו, התופס 1 חלקי 100,000 מנפחו של אטום) שבין הגרעין לאלקטרונים, כמו גם את המרחק הגדול אף יותר בין מולקולה למולקולה. ההשפעה של קרינת נייטרונים תלויה ברמת האנרגיה של חלקיקי הנייטרון. כאשר האנרגיה של חלקיקי הנייטרון גבוהה יחסית, ההתנגשויות של הנייטרונים בחומר הן התנגשויות אלסטיות. נייטרון הפוגע בפרוטון בגרעין המימן יעביר לו חלק גדול מהאנרגיה שבו וכתוצאה הפרוטון יעוף ממקומו במהירות. פרוטון זה בעצמו עשוי להיתקל בגרעיני אטומים אחרים ולגרום לנזק משני. המשמעות של זה היא שקרינת נייטרונים היא קרינה מייננת קטלנית (בדומה לקרינת גמא) בעלת אפקטיביות גבוהה ביותר.
לאחר שהנייטרונים התנגשו מספר פעמים בחומר, רמת האנרגיה שלהם נמוכה. בשלב זה הם מסוגלים לפגוע בגרעין אטום ולהיבלע בו, על ידי הכוח הגרעיני. תכונה זו של נייטרונים באנרגיה נמוכה עשויה להפוך מתכות שונות לאיזוטופים רדיואקטיביים. התוצאה היא שגופי מתכת (בין השאר, רק"מ) שספגו קרינת נייטרונים ישארו רדיואקטיביים ברמה קטלנית במשך מספר ימים לאחר פגיעת הנייטרונים. עד שכל הנייטרונים יתלכדו בגרעין, ידרשו 15 דקות בממוצע (עד אז, כמחצית מכמות הנייטרונים תתפרק).
מחנה חסה

היסטוריה

המחנה נבנה על ידי הצבא הבריטי, על אדמות הכפר הערבי חסה, בתקופת מלחמת העולם השנייה, לשימוש בעלות הברית שלחמו במדינות הציר. הוא כלל מתקני אימון ליחידות חיל רגלים, בית חולים שדה קטן ויחידה של כשתי פלוגות שריון. בשנות המלחמה שהו בו יחידות אוסטרליות והודיות.
בראשית חודש מרץ 1948, ננטש המחנה על ידי הבריטים במסגרת סיום המנדט הבריטי בארץ ישראל ונתפס על ידי הכוחות הערביים המקומיים באזור מג'דל - איסדוד בפיקודו של טארק בי אל-אפריקי שכונה השד השחור. אל-אפריקי גייס מתנדבים ממצרים וצעירים מקומיים ממג'דל, חמאמה, סואפיר ובית דראס. כוח זה החל לתקוף שיירות יהודיות באזור, והוא זה שהתקיף את שיירת ניצנים, ב-21 במרץ 1948.
בתום מלחמת השחרור, נותר מחנה חסה עזוב ורק בראשית שנות ה-50 החל צה"ל בעבודות הנדסיות על מנת להתאים את הבסיס לשימושו של חיל השריון. בספטמבר 1952 עבר גדוד 82 ממחנה עמנואל ששימש כמחנה זמני, למחנה חסה שהפך למחנה הקבע של הגדוד. היו בו יחידות טנקי ה-AMX-13 עד שנת 1962, כאשר הועברו לבסיס ליד באר שבע, ומאז שימש בעיקר את יחידות הצנטוריונים שהגיעו אליו בתחילת בשנות ה-60, אז הוקם בו גדוד טנקי הצנטוריונים הראשון, בפיקודו של שמואל גורודיש.
בסוף חודש ינואר 1971 החלה במחנה חסה הקמתה של חטיבת נתיבי אש (600). 
הבסיס ננטש על ידי צה"ל בחודש מרץ 2006 במסגרת הצמצומים בצה"ל ופריסת השריון החדשה בארץ.
גאי פירס

ביוגרפיה

פירס נולד בקיימברידג'שייר שבאנגליה למשפחה נוצרית. אביו היה טייס יליד-ניו זילנד, ואימו מורה אנגלייה. כשהיה בן 3 עברה המשפחה לגילונג, ויקטוריה שבאוסטרליה. בגיל 9 נהרג אביו בהתרסקות מטוס. בגילאים 16–22 השתתף פירס בתחרויות של פיתוח גוף ואף זכה בתואר "מר ויקטוריה הצעיר".
מגיל צעיר התעניין במשחק והשתתף בהצגות תיאטרון חובבני. הוא הצטיין במיוחד בחיקוי מבטאים שונים.

קריירה

ב-1985 הופיע לראשונה בטלוויזיה כתלמיד בית ספר ומאוחר יותר כמורה באופרת הסבון האוסטרלית "שכנים שכנים". שיחק בעוד מספר תוכניות טלוויזיה אוסטרליות, ביניהן "קרוב רחוק".
הפריצה הגדולה של פירס הייתה תפקידו כמלכת דראג בסרט "פריסילה מלכת המדבר" בשנת 1994. לאחר מכן כיכב במספר סרטים אמריקאים, ביניהם "סודות אל איי", "פקודה לא חוקית", "ממנטו", "הרוזן ממונטה כריסטו" ו"מכונת הזמן". עם זאת, ממשיך פירס להופיע בהפקות תיאטרון וקולנוע אוסטרליות, בהן "כוחה של מילה" ו"ההצעה".
בשנת 2008 שיחק בסרט הדרמה "אנשים שבורי כנפיים" לצידם של פורסט ויטאקר, קייט בקינסייל, דקוטה פנינג וג'ניפר הדסון.
ב-2011 זכה בפרס אמי בקטגוריית שחקן המשנה הטוב ביותר במיני סדרה, על תפקידו בסדרה "מילדרד פירס" של רשת HBO.
ב-2013 הופיע בתור הנבל הראשי של שובר קופות גיבורי-העל של מארוול "איירון מן 3"; אלדריץ' קיליאן, וזכה לשבחים רבים מצד מבקרי קולנוע.
בשנת 2017 שיחק בסרט המדע הבדיוני "הנוסע השמיני: קובננט" שביים רידלי סקוט, הסרט השישי בזיכיון של סדרת הסרטים "הנוסע השמיני".

חיים אישיים

פירס מתגורר כיום במלבורן, אוסטרליה. ב-2015 הוא ואשתו הראשונה, קייט מסטיץ, סיימו את נישואיהם. מלבד קריירת המשחק המצליחה שלו, פירס הוא חובב מוזיקה. הוא שר ומנגן בגיטרה, סקסופון ופסנתר, וכתב מאות שירים שמעולם לא יצאו לאור.
לפירס אזרחות כפולה, בריטית ואוסטרלית.
מאז 2015 בזוגיות עם השחקנית ההולנדית קאריס ואן האוטן, ובאוגוסט 2016 נולד בנם הראשון.
עדנה קרמר

ביוגרפיה

קרמר נולדה בקיבוץ עין השופט וחברה בו עד היום. במשך עשרים שנה הייתה מורה ומחנכת בקיבוצה, קיימה סדנאות לכתיבה וכתבה ועיבדה מחזות לילדים.

קריירה

משנת 1980 ועד פרישתה בשנת 2010 עבדה כעורכת ספרי ילדים בספרית פועלים. באותן השנים לימדה במכללת אורנים ספרות ילדים והייתה ממקימי המרכז לספרות ילדים במכללה ועמדה בראשו. קרמר פרסמה ספרים לגיל הרך, תרגומים לגיל הרך, שירים וסיפורים באנתולוגיות ובמקראות, עיבודים ספרותיים, רשימות וספרי הדרכה בנושא ספרות ילדים. אחדים מספריה לגיל הרך הוגשו בערוץ הוֹפּ. שניים מהספרים תורגמו לערבית במסגרת פרויקט מיוחד מטעם מרכז הספר והספריות בישראל. ביקורות רבות על ספרי הילדים שלה התפרסמו בעיתונות ובכתבי עת.
קרמר הופיעה קרוב לשלושים שנה כמספרת סיפורים בעל פה לילדי בית ספר כחלק מתוכנית הלימודים, חלקן במסגרת קרן קרב. היא בחרה לספר סיפורים ממקורות ישראל, סיפורי מיתולוגיה וסיפורי עמים, כדרך חווייתית להעשרה תרבותית ולהעשרת הלשון. כמו כן קיימה מפגשים ספרותיים עם ילדים במסגרת סל תרבות ארצי.

בגמלאות

היום, כגמלאית, ממשיכה קרמר ללוות את הצוות במרכז לספרות ילדים ע"ש מרים רות במכללת אורנים, ומוזמנת להרצות בשיעורי ספרות ילדים המתקיימים במכללה בנושאי ספרות הגיל הרך והסיפור בעל פה. במקביל היא ממשיכה להופיע כמספרת בעל פה לפני ילדים וקהלים אחרים ומקיימת מפגשי ספרות במסגרות שונות.  בנוסף, קרמר פעילה ומעורבת בקיבוצה בתחומי תרבות וספרות. המופע המרכזי בשנתו השבעים של קיבוץ עין השופט נקרא "לאן הולכות הנעליים", כשם אחד מספריה, והתבסס על יצירותיה לילדים. בשנת 2015 זכתה בפרס דבורה עומר על מפעל חיים. בשנת 2016 הוענק לקרמר תואר יקירת אורנים על מפעל חיים בתחום ספרות ילדים.
לי פלקון

קריירה

פלקון החלה לשחק כדורגל בגיל 8 במסגרת חוג כדורגל של מועצה אזורית מגידו. מגיל 12 עד 15 שיחקה בקבוצת בנות טבעון אך לא התחרתה במשחקים רשמיים מכוון שלא הייתה ליגה מסודרת לנערות בגילה. בגיל 15 שיחקה עונה אחת עם קבוצת בנות טבעון ובגיל 16 עברה לקבוצת אס"א תל אביב. 
בגיל 21 נסעה להתרשמות בקבוצת SC סאנד מהבונדסליגה אך לאחר מספר חודשים חזרה ארצה.
לאחר משחק של נבחרת ישראל מול נבחרת דנמרק בדנמרק בו ישראל ניצחה 1:0 משער של פלקון, הוזמנה למבחנים בקבוצת ברונדבי הדנית, חתמה בקבוצה ושיחקה בה לעונה אחת. עונה לאחר מכן חתמה ב-דיסבורג מהבונדסליגה. לאחר שנתיים בליגה הגרמנית חתמה בקבוצת Western Sydney Wanderers בליגה האוסטרלית (w -league).
מריו באסלר

קריירת מועדונים

באסלר החל את הקריירה במועדון כדורגל בנוישטט עירו, ולאחר מכן עבר לקבוצת הנוער של קייזרסלאוטרן. בשנת 1987, בגיל 19, עלה לקבוצה הבוגרת, אך מיעט לשחק, ועבר למועדון רוט-וייס אסן, ואחר כך להרטה ברלין, שתיהן שיחקו אז בליגת הבונדסליגה השנייה. בשנת 1993 עבר לורדר ברמן מהבונדסליגה, עמה זכה בגביע אחד, ואף סיים כמלך השערים בעונת 1995, בצוותא עם הייקו הרליך.
בשנת 1996 עבר באסלר לבאיירן מינכן, עמה זכה בשתי אליפויות ובגביע אחד. באסלר הבקיע בקאמפ נואו את שער היתרון של באיירן מינכן בדקה השישית של גמר ליגת האלופות בשנת 1999 נגד מנצ'סטר יונייטד. יתרון זה החזיק מעמד 85 דקות, עד המהפך אותו ביצעה יונייטד בתוספת הזמן, שהקנה לה את הגביע.
בשנת 1999, לאחר ההפסד בגמר ליגת האלופות, חזר באסלר לקייזרסלאוטרן, והגיע איתה לחצי גמר גביע אופ"א ולגמר הגביע הגרמני, בו נוצח על ידי קבוצתו הקודמת, באיירן מינכן. בשנת 2003 עבר באסלר לאל ריאן מליגת העל הקטרית, שם סיים את הקריירה לאחר עונה אחת.

קריירה בינלאומית

באסלר שיחק 30 משחקים בנבחרת גרמניה בכדורגל וכבש שני שערים, בין השנים 1994-1998. באסלר היה חלק מהסגלים של גרמניה למונדיאל 1994 ויורו 1996 בו גרמניה זכתה, אך לא זכה לדקות משחק.

קריירת אימון

באסלר החל לאמן עם פרישתו ממשחק פעיל בשנת 2004. המועדון הראשון אותו אימן היה יאן רגנסבורג, ממנו פוטר לאחר מספר חודשים. בשנת 2007 הועסק כעוזר מאמן במועדון טוס קובלנץ. כעבור שנה חתם באיינטרכט טריר, בה אימן שנתיים, עד שפוטר. לאחר מכן חתם בוואקר בורגהאוזן, עמה ירד ליגה בשנת 2011, ושוב פוטר. המועדון האחרון בו אימן באסלר היה רוט-וייס אוברהאוזן, אותו עזב לאחר ארבעה הפסדים בשבעה משחקים. לאחר הפסקה מאימון של מספר שנים, הועסק באסלר בשנת 2015 כמנהל הספורטיבי של לוקומוטיב לייפציג, המשחקת בליגה האזורית, החמישית בהיררכיית הליגות בגרמניה.
סיימון הארנב

עלילת הסדרה

סיימון גר עם הוריו ואחיו הקטן אדם. יחד איתם ועם חבריו הוא מתמודד עם מצבים יום יומיים של עולם הילדים, כמו פחדים וקשיים, ופותר אותם בעזרת דמיון ותושייה.
סיימון אמנם נראה כמו ארנבון, אך למעשה הוא ילד קטן ונמרץ מאד. הוא לוקח יוזמה, יצירתי ואף עקשן. הוא לא אוהב להפסיד, אבל מבין שכך הוא לומד מטעויות. סימון אוהב בעיקר להתלבש כמו גיבור על שקוראים לו "סופר ארנב".
הסדרה מעודדת סקרנות ומכילה כלים להתמודדות של ילדים עם מצבים שנתקלו בהם לראשונה, כמו היכרות עם חברים חדשים, שחיה, בייביסיטר, רכיבה על אופניים וכד'.
ממפיס דפאי

קריירה

ממפיס, יליד מורדרכט, בן לאב גנאי ואם הולנדית. הוא מכנה עצמו בשם ממפיס, ללא שם משפחה, על רקע נטישת אביו את אמו בעת שהיה פעוט. החל לשחק כדורגל בקבוצה המקומית וו.וו. מורדרכט ובגיל תשע עבר לספרטה רוטרדם. ב-2006 הצטרף לאקדמיה של פ.ס.וו. איינדהובן ושיחק בקבוצות הצעירות של המועדון. ב-2011 עלה לקבוצה הבוגרת של המועדון.
ב-7 במאי 2015, הודיעה מנצ'סטר יונייטד על רכישתו של ממפיס מאיינדהובן תמורת 22 מיליון פאונד כשחתימתו מותנית בבדיקות רפואית. ב-12 ביוני 2015, חתם ממפיס רשמית במנצ'סטר יונייטד על חוזה לארבע עונות. ב-8 באוגוסט 2015, ערך ממפיס את הופעת הבכורה שלו במדי מנצ'סטר יונייטד כשפתח בהרכב ניצחון 1:0 על טוטנהאם הוטספר. ב-18 באוגוסט, כבש ממפיס צמד שערי בכורה בניצחון יונייטד 3:1 על קלאב ברוז' הבלגית בשלב הפלייאוף של ליגת האלופות. ב-26 בספטמבר 2015, כבש ממפיס את שער הבכורה שלו בפרמייר ליג בניצחון קבוצתו 3:0 על סנדרלנד.
ב-20 בינואר 2017 חתם ממפיס באולימפיק ליון עבור 17 מיליון פאונד שצפוי להגיע עד לסכום של כ-21.7 מילון פאונד כולל מענקים על התקדמות בליגה האירופית.

בנבחרת הולנד

ממפיס החל את דרכו בנבחרות הצעירות של הולנד מהנבחרת עד גיל 15 ועד לנבחרת עד גיל 21. הוא זכה עם הנבחרת עד גיל 17 באליפות אירופה בכדורגל עד גיל 17, היה שותף להגעת הנבחרת עד גיל 21 לחצי גמר אליפות אירופה של שנת 2013 שנערכה בישראל.
את הופעת הבכורה בנבחרת הבוגרת ערך ב-16 באוקטובר 2013 תחת המאמן לואי ואן חאל. הוא נכלל בסגל הנבחרת למונדיאל 2014 ואף כבש שער ניצחון במשחקה השני של הנבחרת בשלב הבתים בו ניצחה 2:3 את אוסטרליה. ממפיס כבש שער נוסף במשחקה הבא של הנבחרת בטורניר, ניצחון 2:0 על צ'ילה.
ברז'ניצה

יהודי ברז'ניצה

יהודי הכפר התפרנסו בתחילה ממסחר בעצים ובתוצרת חקלאית, וישבו בו חסידי טריסק וחסידי סטולין. בשנת 1896 הוקמה בכפר ישיבה בידי הרב יואל שורין, "העילוי מפולטבה".
מראשית המאה ה-20, וביתר שאת בין מלחמות העולם, התקיימה בכפר פעילות ציונית, ואף פעל במקום קיבוץ הכשרה של תנועת בית"ר. כמו כן, פעלו בכפר בית ספר עברי ותלמוד תורה. בתקופה זו נמנו ביישוב קרוב ל-1,400 יהודים, רוב תושביו.
עם כיבוש הכפר בידי הגרמנים בתחילת יולי 1941 ערכו תושבי המקום האוקראינים פוגרום ביהודי המקום, תוך מעשי שוד, התעללות ורצח. הגרמנים מינו ביישוב יודנרט, שנצטווה לספק להם יהודים לעבודות כפייה, ויהודי היישוב רוכזו בגטו.
ב-26 באוגוסט 1942 רוכזו למעלה מאלף היהודים שנותרו בכפר, והוצעדו כ-17 ק"מ עד לסארני. כמחצית מהם נרצחו בדרך, והנותרים הועברו למחנה פולסקה, ושם נרצחו.
באמצע ינואר 1944 שוחרר הכפר בידי הצבא האדום. מקהילת היישוב שרדו את השואה כ-45 איש, מהם שהסתתרו ביערות ומהם שנמלטו לשטחי ברית המועצות.
ריצוף אילומינה

ריצוף אילומינה (באנגלית: Illumina dye sequencing), שיטת ריצוף וצביעה של אילומינה היא טכניקה המשמשת לקביעת הרצף של זוגות בסיסים ב-DNA, הידועה גם בשם הכללי, ריצוף דנ"א.
השיטה פותחה על ידי חוקרים בחברת Manteia Predictive Medicine (אשר נרכשה על ידי חברת סולקסה [Solexa] ב-2004) וסולקסה עצמה, אשר גם היא נרכשה לאחר מכן על ידי חברת אילומינה.
שיטה זו מבוססת על שימוש בצבעים הפיכים אשר מאפשרים את הזיהוי של בסיסים בודדים בעת שהם מצורפים לרצף ה-DNA. שיטה זו מיושמת לרוב לריצוף אזורים מסובכים, כגון הומו-פולימרים ורצפים חוזרים. היא יכולה לשמש לריצוף מלא של גן או לאזור מסוים, גילוי RNA קטן, הכנת פרופיל מתליציה וניתוח אינטראקציות בין חלבונים לחומצות אמינו בכל הגנום.

תהליך הריצוף

התהליך הבסיסי בטכניקה זו היא כדלהלן:
בתחילה, מולקולות DNA מחוברות לפריימרים על משטח ואז מוגברות כך שנוצרים אגדים. טכניקה זו של יצירת אגדים יוצרה ופותחה בסוף שנת 96 ב-GBRI)Glaxo-Welcome's Geneva Biomedical Research Institute, על ידי ד"ר פסקל מאייר וד"ר לורנט פארינלי והוצגה לציבור לראשונה בשנת 98'. 
4 סוגים של בסיסים מוספים (אדנין, טימין, ציטוזין וגואנין), כשאר כל אחד צבוע פלואורסצנטי בצבע אחר ומחובר לקבוצה חוסמת החוסמת את הצבע. ארבעת סוגי הבסיסים מתחרים על אזורי הקישור בתבנית ה-DNA לטובת הריצוף ומולקולות שלא נקשרו נשטפות. אחרי כל סינתזה, מסירים באמצעות לייזר את הקבוצה החוסמת בקצה ה-3'. דבר זה מאפשר לצבע להיות גלוי, מה שמאפשר לזיהוי של הבסיס לטובת הריצוף ומעבר לסבב הבא.
התהליך חוזר על עצמו עד אשר כל מולקולת ה-DNA מרוצפת, בין כל הוספה של נוקלאוטידים יש צורך בשטיפות, מדובר בתהליך ארוך אשר יכול לארוך שבועיים.

השוואה לשיטות אחרות

לטכניקה זו מספר יתרונות על פני שיטות ריצוף מסורתיות כגון ריצוף סנגר. בזכות אוטומטיות התהליך, ניתן לרצף מספר גדילים יחד ולקבל את המידע במהירות.
בנוסף, שיטה זו זקוקה רק לדנ"א פולימראז בניגוד למס' האנזימים היקרים הנדרשים בשיטות אחרות.

דוגמה לשימוש

בתהליך זה נעשה שימוש לריצוף ה-RNA של בטטות וניתוח הסוג (טקסונומיה) של עצי הטקסוס.
הוראת אזרחות בישראל

אזרחות הוא תחום לימוד הנלמד בישראל בחטיבת הביניים ובחטיבה העליונה ועוסק בחינוך פוליטי ואקטואלי לאזרחות טובה ומעורבות בחיים הציבוריים במדינת ישראל כיהודית ודמוקרטית. תחום לימוד זה הוא אחד ממקצועות החובה לקבלת תעודת בגרות, ברמה של שתי יחידות לימוד במשך שנתיים משנות התיכון. מתוך שתי היחידות, יחידה אחת מוקדשת לביצוע מטלה אזרחית הכוללת בתוכה איתור בעיה אזרחית על ידי התלמידים, בדיקה מקיפה שלה, ניתוחה ומציאת פתרונות אפשריים. ביחידה זו נעשית העבודה בקבוצות לימוד קטנות והיא מלווה באופן צמוד על ידי המורים לאזרחות. היחידה השנייה היא מבחן בכתב על חומר הלימוד העיוני.

הסערה הציבורית סביב ספרי הלימוד באזרחות

באפריל 2012 החליט משרד החינוך לבטל את האישור שנתן לספר "יוצאים לדרך אזרחית" - ספר לימוד חדש באזרחות לתלמידי התיכון בישראל בהוצאת "רכס", וזאת בעקבות עיוותים וטעויות שנמצאו בו, כגון סוגיית ההכרה ביהדות רפורמית, הגדרה שגויה של המושג "אוטונומיה פרסונלית", הצגת העלייה מברית המועצות לשעבר בשנות ה-90 כלא ציונית ברובה, ומונעת מסיבות כלכליות, הצגת דו"ח גולדסטון כנכון, הצגת הימין הפוליטי בישראל כאלים מהשמאל והצגת היהדות כסותרת את ערכי הדמוקרטיה. 
במקביל, הורה משרד החינוך על שכתוב ספר הלימוד "להיות אזרחים בישראל" בהוצאת משרד החינוך, וכיועץ לכך מונה ד"ר אביעד בקשי, מרצה למשפט חוקתי. על תכניו של העדכון (בגרסת הניסוי) נמתחה ביקורת חריפה.
ספר לימוד נוסף באזרחות הוא "המשטר במדינת ישראל" של פרופ' אברהם דיסקין, שגם לגביו נטען כי הוא מוטה פוליטית.
בתחילת 2016 התחוללה סערה סביב ספר חדש ללימודי אזרחות, "להיות אזרחים בישראל", שמשרד החינוך עסק בהכנתו. קטעים שפורסמו מטיוטת הספר יצרו רושם שיש בו ייצוג רב לעמדות הימין בישראל. לאחר שהספר נשלח לדפוס ללא הערכה של מומחה ערבי החליטה ועדת המעקב העליונה של הציבור הערבי בישראל להקים צוות שיפרסם חומרי לימוד באזרחות לחינוך הערבי.
אדולף פרידריך השלישי, דוכס מקלנבורג-שטרליץ

ביוגרפיה

אדולף פרידריך נולד ב-7 ביוני 1686 בשטרליץ שהשתייכה לדוכסות מקלנבורג-שטרליץ, לאדולף פרידריך השני, דוכס מקלנבורג-שטרליץ, ומריה, דוכסית מקלנבורג-גיסטרוב, בתו של גוסטב אדולף, דוכס מקלנבורג-גיסטרוב.
בשנת 1701 ייסד אביו את דוכסות מקלנבורג-שטרליץ, לאחר מאבק ירושה למעלה מ-5 שנים, שהתנהל לאחר מותו של גוסטב אדולף, דוכס מקלנבורג-גיסטרוב בשנת 1695, בין אביו אדולף פרידריך השני, דוכס מקלנבורג-שטרליץ לבן דודו פרידריך וילהלם, דוכס מקלנבורג-שוורין.
ב-12 במאי 1708 מת אביו אדולף פרידריך השני, דוכס מקלנבורג-שטרליץ, ואדולף פרידריך עלה לשלטון במקומו. בשנת 1712 נשרפה העיר שטרליץ כליל, ואדולף פרידריך ומשפחתו עברו לגור בבקתת הציד שלהם, ומסביבה נבנתה העיר נוישטרליץ. בשנת 1733 נוסדה העיר נוישטרליץ באופן רשמי, ובשנת 1736 הפך אותה אדולף פרידריך לבירת הדוכסות.
ב-11 בדצמבר 1752 מת אדולף פרידריך ללא ילדים, ואחיינו אדולף פרידריך הרביעי, דוכס מקלנבורג-שטרליץ עלה לשלטון במקומו.
קטגוריה (פילוסופיה)

בפילוסופיה, קטגוריות מהוות את התבניות הכלליות של ההוויה. כל הדברים שבעולם, ואף מושגים מופשטים של החשיבה, משויכים לקטגוריות המתאימות להם. מתוך ההנחה שקיים מבנה לוגי שלפיו ניתן לסדר את הטבע, היו פילוסופים שהגדירו את הקטגוריות, וטענו שכל דבר בעולם שייך לאחת מהן.

הקטגוריות אצל אריסטו

אריסטו היה הראשון שהגדיר את הקטגוריות. הוא טען שישנן עשר קטגוריות: עצם, כמות, איכות, יחס, זמן, מקום, קניין, מצב, פועל ונפעל.
כאשר אנו באים לתאר פריט כלשהו, עלינו לשייך אותו לקטגוריה הנכונה שלו. הרבה מהפרדוקסים נובעים משיוך לא נכון של הדברים לקטגוריות.
תורתו של אריסטו שלטה זמן רב בפילוסופיה, ובעיקר בזאת של ימי הביניים. אמנם היו כאלו ששינו באופן זה או אחר את מניין הקטגוריות, אולם באופן כללי קיבלו את רעיון הקטגוריות.